Álvaro Fernandes

Álvaro Fernandes oli portugalilainen merenkulkija, jonka uskotaan käyneen ensimmäisenä eurooppalaisena Ylä-Guinean rannikolla.

Fernandes oli Madeiran löytäjän João Gonçalves Zarcon veljenpoika, joka sai kasvatuksensa Henrik Purjehtijan hovissa. Hän osallistui karavelin kapteenina vuoden 1445 retkeen Länsi-Afrikan rannikolle jatkaen matkaa kauas Kap Verden niemimaan eteläpuolelle. Fernandes nimesi yhden rannikon kiintopisteistä ”Mastojen niemeksi” (Cabo dos Matos).

Henrik Purjehtija lähetti Fernandesin vuonna 1446 toiselle retkelle Länsi-Afrikan rannikolle. Fernandes eteni Gambiajoelle, jossa alkuasukkaiden myrkytetyt nuolet pakottivat hänen miehensä vetäytymään. Fernandes jatkoi etelään nykyisen Guinea-Bissaun luoteiskärkeen tai mahdollisesti Conakryn tienoille saakka. Hän palasi juhlittuna sankarina Portugaliin vuonna 1447.

Lähteet

Portugalilaiset tutkimusmatkailijat
Syntymävuosi puuttuu
Kuolinvuosi puuttuu